b'\n_START_ARTICLE_\nInsigna \xe2\x80\x9eA 10-a aniversare a OSTK\xe2\x80\x9d\n_START_SECTION_\nStatut\n_START_PARAGRAPH_\nInsigna "A 10-a aniversare a OSTK" este semnul aniversar al organiza\xc8\x9biei sociale \xc8\x99i politice - Sovietul Unit al Sindicatelor Muncitore\xc8\x99ti din Republica Moldoveneasc\xc4\x83 Nistrean\xc4\x83 (OSTK)._NEWLINE_Insigna aniversar\xc4\x83 este acordat\xc4\x83 acelor cet\xc4\x83\xc8\x9beni, care au luat parte activ\xc4\x83 la transpunerea \xc3\xaen realitate a hot\xc4\x83r\xc3\xa2rilor Sovietului Unit al Sindicatelor Muncitore\xc8\x99ti de creare, ap\xc4\x83rare \xc8\x99i dezvoltare a Republicii Moldovene\xc8\x99ti Nistrene (RMN). Ea se acord\xc4\x83 pe baza deciziei Adun\xc4\x83rii Generale a Sovietului Unit al Sindicatelor Muncitore\xc8\x99ti la propunerea sindicatelor componente sau al sovietului unit. Poate fi acordat\xc4\x83 \xc8\x99i cet\xc4\x83\xc8\x9benilor str\xc4\x83ini. Lista celor care au primit distinc\xc8\x9bia este prezentat\xc4\x83 de c\xc4\x83tre pre\xc8\x99edintele Sovietului Unit al Sindicatelor Muncitore\xc8\x99ti._NEWLINE_Insigna aniversar\xc4\x83 "A 10-a aniversare a OSTK" se poart\xc4\x83 pe partea dreapt\xc4\x83 a pieptului \xc8\x99i \xc3\xaen prezen\xc8\x9ba \xc8\x99i a altor decora\xc8\x9bii, este aranjat\xc4\x83 dup\xc4\x83 decora\xc8\x9biile de stat ale Republicii Moldovene\xc8\x99ti Nistrene.\n_START_SECTION_\nDescriere\n_START_PARAGRAPH_\nInsigna aniversar\xc4\x83 "A 10-a aniversare a OSTK" este confec\xc8\x9bionat\xc4\x83 din alam\xc4\x83 \xc8\x99i are form\xc4\x83 circular\xc4\x83 cu diametru de 30 mm. Pe aversul medaliei se afl\xc4\x83 inscrip\xc8\x9bia \xc3\xaen arc de cerc "\xd0\x9e\xd0\xb1\xd1\x8a\xd0\xb5\xd0\xb4\xd0\xb8\xd0\xbd\xd0\xb5\xd0\xbd\xd0\xbd\xd1\x8b\xd0\xb9 \xd0\xa1\xd0\xbe\xd0\xb2\xd0\xb5\xd1\x82 \xd1\x82\xd1\x80\xd1\x83\xd0\xb4\xd0\xbe\xd0\xb2\xd1\x8b\xd1\x85 \xd0\xba\xd0\xbe\xd0\xbb\xd0\xbb\xd0\xb5\xd0\xba\xd1\x82\xd0\xb8\xd0\xb2\xd0\xbe\xd0\xb2" ("Sovietul Unit al Sindicatelor Muncitore\xc8\x99ti"). \xc3\x8en partea de jos este reprezentat\xc4\x83 imaginea secerii \xc8\x99i ciocanului. \xc3\x8en partea de mijloc a medaliei este gravat\xc4\x83 pe dou\xc4\x83 r\xc3\xa2nduri inscrip\xc8\x9bia "10 \xd0\xbb\xd0\xb5\xd1\x82" ("10 ani"). Deasupra inscrip\xc8\x9biei sunt dispuse circular frunze de stejar, iar dedesubtul inscrip\xc8\x9biei o band\xc4\x83 cu literele "\xd0\x9f\xd0\x9c\xd0\xa0" s\xc4\x83pate \xc3\xaen metal. Toate imaginile \xc8\x99i inscrip\xc8\x9biile sunt convexe. Medalia este m\xc4\x83rginit\xc4\x83 de borduri circulare \xc8\x99i convexe. Pe reversul medaliei se afl\xc4\x83 inscrip\xc8\x9bia convex\xc4\x83 "\xd0\x9e\xd0\xa1\xd0\xa2\xd0\x9a 1989-1999"._NEWLINE_Medalia este prins\xc4\x83 printr-o ureche de un cadru rectangular din alam\xc4\x83 cu dimensiunile de 28 X 18 mm. Suprafa\xc8\x9ba cadrului este \xc3\xaemp\xc4\x83r\xc8\x9bit\xc4\x83 \xc3\xaen trei f\xc3\xa2\xc8\x99ii transversale de dimensiuni egale: dou\xc4\x83 de smal\xc8\x9b emailat ro\xc8\x99u \xc8\x99i una de smal\xc8\x9b emailat verde, simboliz\xc3\xa2nd culorile steagului na\xc8\x9bional al Republicii Moldovene\xc8\x99ti Nistrene. Pe reversul panglicii se afl\xc4\x83 o agraf\xc4\x83 pentru prinderea decora\xc8\x9biei de haine.'